ไอศกรีม Baskin-Robbins มีเจ้าของคือ Dunkin’
หากพูดถึงร้านขายไอศกรีม คนไทยอาจคุ้นเคยกับ Swensen’s หรือ Dairy Queen แต่ในตลาดโลก รู้ไหมว่า “Baskin-Robbins” เป็นแบรนด์ผู้นำที่มีจำนวนสาขามากที่สุด
18 ส.ค. 2563

ไอศกรีม Baskin-Robbins มีเจ้าของคือ Dunkin’ /โดย ลงทุนแมน
หากพูดถึงร้านขายไอศกรีม คนไทยอาจคุ้นเคยกับ Swensen’s หรือ Dairy Queen
แต่ในตลาดโลก
รู้ไหมว่า “Baskin-Robbins” เป็นแบรนด์ผู้นำที่มีจำนวนสาขามากที่สุด
และปัจจุบันเจ้าของร้าน Baskin-Robbins คือบริษัท Dunkin’ Brands Group
ซึ่งดูจากชื่อทุกคนก็น่าจะคุ้นๆ ว่าเป็นชื่อแบรนด์โดนัท
แต่ที่น่าสนใจคือ จริงๆ แล้ว Baskin-Robbins ถูกซื้อกิจการเข้ามาก่อนธุรกิจหลักอย่างร้านโดนัทเสียอีก
เรื่องราวนี้น่าสนใจอย่างไร ลงทุนแมนจะเล่าให้ฟัง
╔═══════════╗
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ย้อนกลับไปเมื่อปี 1945 หรือ 75 ปีที่แล้ว คุณ Irvine Robbins นักธุรกิจชาวอเมริกัน ซึ่งเติบโตมาในครอบครัวร้านขายไอศกรีม ได้ออกมาก่อตั้งร้านของตัวเองชื่อว่า Snowbird Ice Cream
คุณ Robbins มักจะชอบคิดค้นรสชาติไอศกรีมใหม่ๆ อยู่เสมอ ทำให้ร้านเขาโดดเด่นกว่าคนอื่น ตรงที่มีไอศกรีมให้เลือกทานถึง 21 รสชาติ
อีก 1 ปีถัดมา คุณ Burt Baskin ซึ่งเป็นน้องเขย ได้รับคำแนะนำจาก Robbins ให้ลองทำธุรกิจขายไอศกรีมดูบ้าง เขาจึงเปิดร้านชื่อว่า Burton’s Ice Cream ขึ้นมาเช่นกัน
และแล้วในปี 1948 พวกเขาก็ตัดสินใจควบรวมกิจการ เกิดเป็นร้านไอศกรีมใหม่ “Baskin-Robbins” ที่ตั้งชื่อตามนามสกุลของทั้งคู่นั่นเอง
หลังจากรวมธุรกิจกัน ร้านได้มีไอศกรีมเพิ่มขึ้นเป็น 31 รสชาติ ซึ่ง Baskin-Robbins นำจุดนี้มาประยุกต์ใช้เป็นสโลแกน “31 Flavors” ที่สร้างชื่อเสียงให้กับแบรนด์เป็นอย่างมาก โดยสื่อความหมายว่า ลูกค้าจะสามารถทานไอศกรีมได้ทุกวันแบบไม่ซ้ำรสชาติภายใน 1 เดือน
รวมทั้งมีการออกแบบโลโก้ของร้าน ให้มีตัวเลข 31 ซ่อนอยู่ในอักษรย่อ BR อีกด้วย
นอกจากนั้น Baskin-Robbins ยังเป็นผู้ริเริ่มนวัตกรรม เช่น การให้ลูกค้าทดลองชิมด้วยช้อนเล็กๆ ก่อนสั่งซื้อรสชาติที่ถูกใจ, การคิดค้นเมนูเค้กไอศกรีมเป็นรายแรก และการเป็นกลุ่มบุกเบิกกลยุทธ์ขยายธุรกิจแบบแฟรนไชส์
ถึงแม้เวลาผ่านไป Baskin-Robbins ก็ไม่ได้หยุดอยู่แค่ 31 แต่ได้พัฒนาไอศกรีมสูตรต่างๆ มาเสนอผู้บริโภคอย่างต่อเนื่อง สะสมรวมแล้วกว่า 1,300 รสชาติ
ปัจจุบัน ร้านมีสาขาทั้งหมด 8,160 แห่ง ตั้งอยู่ในประเทศสหรัฐอเมริกา 2,524 สาขา และอยู่ในต่างประเทศอีก 5,636 สาขา
ซึ่ง Baskin-Robbins ถือเป็นแบรนด์ร้านขายไอศกรีมที่มีสาขามากสุดในโลก 
และหากนับรวมธุรกิจร้านอาหารทุกประเภท พวกเขาจะมีจำนวนสาขาสูงเป็นอันดับ 9 ของโลก รองจากร้านดังๆ ได้แก่ Subway, McDonald’s, Starbucks, KFC, Burger King, Pizza Hut, Domino’s, Dunkin’
โดยยอดขายไอศกรีมของ Baskin-Robbins
ปี 2017 อยู่ที่ 61,000 ล้านบาท
ปี 2018 อยู่ที่ 65,000 ล้านบาท
ปี 2019 อยู่ที่ 66,000 ล้านบาท
ส่วนตัวแทนจำหน่ายในประเทศไทย คือ บริษัท โกลเด้น สกู๊ป จำกัด ซึ่งถือหุ้น 100% โดยบริษัท มัดแมน จำกัด (มหาชน) ที่จดทะเบียนอยู่ในตลาดหลักทรัพย์ MAI ใช้ชื่อย่อว่า MM
ตอนนี้ร้านมีสาขาในไทย 34 แห่ง และมีผลประกอบการ ดังต่อไปนี้
ปี 2017 รายได้ 111 ล้านบาท ขาดทุน 12 ล้านบาท
ปี 2018 รายได้ 112 ล้านบาท ขาดทุน 10 ล้านบาท
ปี 2019 รายได้ 103 ล้านบาท ขาดทุน 10 ล้านบาท
แล้ว Dunkin’ กลายมาเป็นเจ้าของ Baskin-Robbins ได้อย่างไร?
ที่ผ่านมา ร้าน Baskin-Robbins ถูกเปลี่ยนมือเจ้าของอยู่หลายครั้ง
ปี 1967 ถูกซื้อกิจการไปโดย United Brands บริษัทสัญชาติอเมริกัน ซึ่งประกอบธุรกิจขายผลไม้
ปี 1973 ถูกซื้อกิจการอีกครั้งโดย Allied-Lyons บริษัทธุรกิจอาหาร จากประเทศอังกฤษ
ปี 1990 บริษัท Allied-Lyons ซื้อกิจการ Dunkin’ Donuts และ Mister Donut แล้วนำเอาไปรวมกับ Baskin-Robbins ให้เป็นหน่วยธุรกิจใหม่ ชื่อว่า “Dunkin’ Brands”
ต่อมาในปี 2006 กองทุนร่วมทุนระหว่างบริษัท Bain Capital, Carlyle Group และ Thomas Lee ได้เจรจาขอซื้อกิจการของ Dunkin’ Brands ไปด้วยมูลค่า 75,000 ล้านบาท
หลังจากนั้นในปี 2011 พวกเขาก็นำบริษัท Dunkin’ Brands Group จดทะเบียนเข้าสู่ตลาดหลักทรัพย์ NASDAQ ซึ่งล่าสุดมีมูลค่าตลาดอยู่ที่ 178,000 ล้านบาท
จากเรื่องราวนี้ จะเห็นได้ว่า
ในอุตสาหกรรมไอศกรีมที่มีคู่แข่งเยอะ และสินค้าค่อนข้างใกล้เคียงกัน
การรักษาตำแหน่งผู้นำตลาด เป็นสิ่งที่ทำได้ยากมาก
ดังนั้นปัจจัยสำคัญสำหรับธุรกิจนี้ คงหนีไม่พ้น 
การนำเสนอความแปลกใหม่ ที่สร้างเอกลักษณ์ให้แตกต่างจากร้านอื่น อยู่ตลอดเวลา
เหมือนดังกรณีของ Baskin-Robbins
แต่ที่น่าแปลกใจก็คือ
Baskin-Robbins ในประเทศไทยกลับไม่ค่อยเป็นที่นิยมเท่าไรนัก
ต่างจาก Swensen’s ที่ดังในไทย แต่ก็กลับไม่ได้เป็นที่นิยมในสหรัฐอเมริกา..
----------------------
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-กรมพัฒนาธุรกิจการค้า